C 46/14

Uverejnenie žiadosti o zmenu podľa článku 17 ods. 6 nariadenia Európskeho parlamentu a Rady (ES) č. 110/2008 o definovaní, popise, prezentácii, označovaní a ochrane zemepisných označení liehovín a o zrušení nariadenia Rady (EHS) č. 1576/89

(2021/C 46/09)

Týmto uverejnením sa poskytuje právo vzniesť námietku proti žiadosti podľa článku 27 nariadenia Európskeho parlamentu a Rady (EÚ) 2019/787 (1).

ŽIADOSŤ O ZMENU TECHNICKEJ DOKUMENTÁCIE ZEMEPISNÉHO OZNAČENIA

„Hamburger Kümmel“

EÚ č.: PGI-DE-01972-AM01 – 28.9.2017

Jazyk zmeny: nemčina

Sprostredkovateľ

Spolková republika Nemecko

Názov sprostredkovateľa:

Bundesverband der Deutschen Spirituosen-Industrie und -Importeure e. V. [Spolková asociácia predstaviteľov nemeckého liehovarníckeho priemyslu a dovozcov liehovín] Urstadtstraße 2 53129 Bonn DEUTSCHLAND Tel. +49 228539940 E-mail: info@bsi-bonn.de

Názov zemepisného označenia

„Hamburger Kümmel“/„Hamburg’s Kümmel“

Položky v špecifikácii výrobku, ktorých sa zmena týka

Chránené označenie: 1. Synonymické hláskovanie označenia Názov kontrolných orgánov: 2. Zmena názvu najvyššieho kontrolného orgánu Iné: 3. Zmena kategórie

Zmena

Zmena špecifikácie výrobku, ktorá znamená zmenu hlavných špecifikácií

Vysvetlenie zmeny

1. Synonymické hláskovanie označenia

Okrem zemepisného označenia „Hamburger Kümmel“ zapísaného v prílohe III k nariadeniu Európskeho parlamentu a Rady (ES) č. 110/2008 (2) by sa malo povoliť aj alternatívne synonymické zemepisné označenie „Hamburg’s Kümmel“.

2. Názov príslušného kontrolného orgánu

Príslušným kontrolným orgánom Slobodného a hanzového mesta Hamburg je od 1. júla 2020 Úrad pre spravodlivosť a ochranu spotrebiteľa (bývalý Úrad pre zdravie a ochranu spotrebiteľa).

3. Iné (zmena kategórie výrobku)

Zmena sa týka bodu 1.1.2 technickej dokumentácie (Kategória), konkrétne skutočnosti, že výrobok „Hamburger Kümmel“/„Hamburg’s Kümmel“ sa má preklasifikovať z kategórie 32 („Likér“) uvedenej v prílohe II k nariadeniu (ES) č. 110/2008 (základné nariadenie o liehovinách) do kategórie 23 („Liehoviny dochucované rascou“).

V bode 1.1.2 sa kategória 32 „Likér“ jednoducho zmenila na kategóriu 23 „Liehoviny dochucované rascou“. Keďže sa všetky výrobky budú aj naďalej dosladzovať, ale v ponuke bude širšia škála rôzne sladkých výrobkov, minimálny obsah cukru sa nestanovuje. Plán ponúkať výrobky s obsahom cukru menej ako 100 g na liter konečného výrobku je navyše v súlade so stratégiou nemeckej vlády znižovať v budúcnosti obsah cukru v konečných potravinových výrobkoch. Samozrejme, aj naďalej bude možné uvádzať na trh výrobky s obsahom cukru viac ako 100 g na liter konečného výrobku. Navrhovaná zmena kategórie preto nebude mať za následok žiadne ďalšie zmeny v technickej dokumentácii.

Dôvodom toho, že výrobok „Hamburger Kümmel“/„Hamburg’s Kümmel“ sa v prílohe III k základnému nariadeniu o liehovinách [v súčasnosti nariadenie (ES) č. 110/2008] momentálne uvádza v kategórii „likér“ (kategória 32), je predovšetkým prísnejšia klasifikácia podľa pôvodného základného nariadenia o liehovinách [nariadenie Rady (EHS) č. 1576/89 (3)]. Na základe uvedeného nariadenia sa výrobok automaticky klasifikoval ako likér, ak mal obsah cukru vyšší ako 100 g na liter konečného výrobku.

Výrobok „Hamburger Kümmel“/„Hamburg’s Kümmel“ sa tradične uvádzal na trh s pomerne vysokým obsahom cukru, v niektorých prípadoch vyšším ako 100 g na liter konečného výrobku. Podľa systému klasifikácie v prvom základnom nariadení o liehovinách sa z právneho hľadiska všetky liehoviny s obsahom cukru viac ako 100 g na liter konečného výrobku automaticky považovali za „likéry“ vrátane tých, ktoré sa vyrábali pomocou výrobnej metódy pre „liehovinu aromatizovanú rascou“. Kategória výrobkov „liehovina aromatizovaná rascou“ sa stanovila v článku 1 ods. 4 písm. n) nariadenia (EHS) č. 1576/89 a v súčasnosti sa v prílohe II k nariadeniu (ES) č. 110/2008 uvádza ako kategória 23 – „liehovina dochucovaná rascou“.

Nariadením (ES) č. 110/2008 sa pre výrobky predávané s druhovými predajnými názvami, ktoré spĺňajú požiadavky viac ako jednej kategórie výrobkov, po prvýkrát vytvorila možnosť, aby ich dodávatelia liehovín mohli uvádzať na trh pod jedným alebo viacerými predajnými názvami (pozri článok 9 ods. 3 uvedeného nariadenia).

Aby sa zabránilo tomu, že by sa 15. decembra 1989, t. j. po nadobudnutí účinnosti nariadenia (EHS) č. 1576/89, výrobku, ktorý bol predtým uvádzaný na trh ako „Hamburger Kümmel“/„Hamburg’s Kümmel“, odobralo zemepisné označenie, nemecká vláda sa rozhodla klasifikovať výrobok do kategórie „likér“. Počas diskusií o zmene nariadenia o liehovinách, ktoré prebiehali v rokoch 2006 a 2007, nemecká vláda nevyužila novú príležitosť stanovenú v článku 9 ods. 3 nariadenia (ES) č. 110/2008 klasifikovať výrobok „Hamburger Kümmel“/„Hamburg’s Kümmel“ do kategórie 23 v prílohe II k uvedenému nariadeniu.

Rascové likéry sa zvyčajne vyrábajú jednoduchým zmiešaním alkoholu, zvyčajne etylalkoholu poľnohospodárskeho pôvodu, s cukrom a aromatickými látkami alebo prípravkami. Naproti tomu sa „liehovina dochucovaná rascou“ vyrába dochucovaním etylalkoholu poľnohospodárskeho pôvodu prírodnými rascovými semenami pomocou rôznych dochucovacích metód. V prípade „liehovín dochucovaných rascou“ je najdôležitejšou dochucovacou metódou macerovanie rascových semien na určitý čas alebo macerovanie a následná destilácia, resp. viacero destilácií.

Tradičný názov „Hamburger Kümmel“/„Hamburg’s Kümmel“ okrem toho už sám osebe naznačuje, že výrobok je „liehovinou dochucovanou rascou“, t. j. výrobkom kategórie 23 prílohy II, a nie „rascovým likérom“ v zmysle kategórie 32 uvedenej prílohy.

HLAVNÉ ŠPECIFIKÁCIE TECHNICKEJ DOKUMENTÁCIE

„HAMBURGER KÜMMEL“/„HAMBURG’S KÜMMEL“

EÚ č.: PGI-DE-01972-AM01 – 28.9.2017

1. Názov

„Hamburger Kümmel“/„Hamburg’s Kümmel“

2. Kategória liehoviny

Kategória 23: Liehoviny dochucované rascou

3. Opis liehoviny

„Hamburger Kümmel“/„Hamburg’s Kümmel“ sa vyrába v Slobodnom a hanzovom meste Hamburg dochucovaním etylalkoholu poľnohospodárskeho pôvodu semenami rasce (Carum carvi L.) a prípadne ďalšími dochucovacími zložkami.

Špecifické vlastnosti (ktorými sa líši od iných liehovín rovnakej kategórie)

Minimálny obsah alkoholu 32 obj. % je vyšší, ako sa stanovuje v kategórii výrobkov. Príchuť rasce sa preto viac odráža vo vôni a v chuti.

Okrem rasce (semien rasce) sa môžu použiť len iné prírodné dochucovacie zložky, napríklad bylinky alebo koreniny, vrátane prírodných aromatických látok a prípravkov.

Prídavné látky v potravinách, napríklad farbivá, sa nepoužívajú.

Fyzikálne, chemické a organoleptické vlastnosti

Výrobok „Hamburger Kümmel“/„Hamburg’s Kümmel“ musí z hľadiska fyzikálnych, chemických a organoleptických vlastností spĺňať tieto požiadavky:

Fyzikálne a chemické požiadavky

Obsah alkoholu: najmenej 32 obj. %

Senzorické požiadavky

Priehľadnosť: : priehľadný, Farba: : bezfarebný alebo mierne žltkastý, Vôňa (aróma): : jemná, t. j. lahodná a príjemná, od miernej vône rasce až po intenzívnu, Chuť : jemná, vyvážená, s miernou až intenzívnou príchuťou rasce.

4. Zemepisná oblasť

„Hamburger Kümmel“/„Hamburg’s Kümmel“ sa vyrába v Slobodnom a hanzovom meste Hamburg.

Použité semená rasce ani ostatné zložky, napr. etylalkohol poľnohospodárskeho pôvodu či cukor, už nemusia pochádzať z Hamburgu ani jeho okolia.

5. Spôsob výroby liehoviny

Tradične existujú dva rôzne spôsoby výroby liehoviny „Hamburger Kümmel“/„Hamburg’s Kümmel“. Tieto spôsoby sa v prípade potreby môžu kombinovať.

„Hamburger Kümmel“ sa vyrába:

— teplou metódou, ktorá spočíva v destilácii (prípadne dvojitej destilácii) zmesi vody, etylalkoholu poľnohospodárskeho pôvodu, rasce (Carum carvi L.), prípadne ďalších rastlinných prípravkov, alebo

— studenou metódou, ktorá spočíva v dochucovaní etylalkoholu poľnohospodárskeho pôvodu rascovým olejom alebo rascovým destilátom, prípadne ďalšími prírodnými aromatickými látkami.

Potom nasleduje:

— skladovanie a/alebo podľa potreby zrenie vo vhodných nádobách,

— sladenie cukrom alebo inými sladidlami v rôznych množstvách do 100 g alebo viac cukru na liter konečného výrobku, vo vyjadrení ako invertný cukor,

— zníženie intenzity sladenej zmesi (podľa potreby) do pitnej podoby pridaním vody,

— filtrácia (podľa potreby),

— fľašovanie a

— označovanie a balenie.

Zníženie intenzity sladenej zmesi do pitnej podoby pridaním vody, filtrácia, fľašovanie, označovanie a balenie (záverečné kroky výrobného procesu) sa môžu uskutočňovať aj mimo Slobodného a hanzového mesta Hamburg.

6. Súvislosť so zemepisným prostredím alebo zemepisným pôvodom

Existujú dôkazy o tom, že „Hamburger Kümmel“/„Hamburg’s Kümmel“ sa vyrábal v širšom okolí Hamburgu už od 19. storočia, a vyrába sa tam dodnes.

V širšom okolí Hamburgu kedysi voľne na lúkach rástli bielo kvitnúce rastliny rasce (Carum carvi L.). V súčasnosti sa rasca pestuje ako plodina v celom Nemecku a okolitých členských štátoch EÚ, odkiaľ sa dováža na výrobu liehoviny „Hamburger Kümmel“/„Hamburg’s Kümmel“.

V severnom Nemecku sa rasca hojne využíva aj ako kuchynské korenie. Pomáha napríklad pri trávení niektorých druhov kapusty. Začiatkom 19. storočia sa zistilo, že sa dá použiť aj na výrobu liehovín s lahodnou chuťou. Dnes sotva nájdeme v Hamburgu reštauráciu, ktorá by liehovinu „Hamburger Kümmel“/„Hamburg’s Kümmel“ neponúkala v nápojovom lístku.

Mnohé reštaurácie navyše ponúkajú jedlá či iné špeciality, ktoré ako prísadu obsahujú „Hamburger Kümmel“/„Hamburg’s Kümmel“.

Keď názov „Hamburger Kümmel“/„Hamburg’s Kümmel“ zadáme do známeho internetového vyhľadávača, zobrazí sa množstvo odkazov na rôzne webové sídla.

Výrobok „Hamburger Kümmel“/„Hamburg’s Kümmel“ je neoficiálne označovaný za národný nápoj Hamburgu. Na hamburskej radnici sa podáva pri všetkých oficiálnych príležitostiach.

Organoleptické vlastnosti výrobku „Hamburger Kümmel“/„Hamburg’s Kümmel“ závisia od:

— rastlín rasce, ktoré sa pestujú alebo voľne rastú v širšom okolí Hamburgu a priľahlých regiónoch, ako sú Východné Frízsko a Holandsko, a

— výrobnej metódy používanej od začiatku 19. storočia, ktorej súčasťou je aj hanzové umenie destilácie.

Niektorí výrobcovia výrobku „Hamburger Kümmel“/„Hamburg’s Kümmel“ navrhli špeciálne poháre, v ktorých sa táto liehovina podáva. Tieto poháre prispievajú k lepšiemu zážitku z pitia.

Okrem toho niektorí výrobcovia výrobku „Hamburger Kümmel“/„Hamburg’s Kümmel“ používajú etikety, na ktorých je vyobrazená silueta či typické pamätihodnosti mesta Hamburg. S mestom a jeho vysokostupňovým výnimočným nápojom sa stotožňujú miestni obyvatelia aj turisti.

7. Právne predpisy Európskej únie alebo vnútroštátne/regionálne právne predpisy

Výrobok „Hamburger Kümmel“/„Hamburg’s Kümmel“ je zapísaný v prílohe III k nariadeniu (ES) č. 110/2008 (nariadenie o liehovinách) a je teda chránený ako zemepisné označenie.

Tento výrobok musí okrem toho spĺňať požiadavky stanovené v horizontálnych právnych predpisoch EÚ o potravinách, v právnych predpisoch EÚ o liehovinách, ktoré sa týkajú konkrétnych výrobkov, a v doplnkových vnútroštátnych právnych predpisoch (napr. povinné uvádzanie čísla šarže v súlade s nariadením o identifikácii šarže).

8. Doplnenie zemepisného označenia

Okrem toho možno zemepisné označenie „Hamburger Kümmel“/„Hamburg’s Kümmel“ doplniť len takto:

a) Základné pravidlo o doplneniach zemepisného označenia „Hamburger Kümmel“/„Hamburg’s Kümmel“: V súlade s platnými právnymi predpismi Únie o liehovinách môže byť názov „Hamburger Kümmel“/„Hamburg’s Kümmel“ doplnený len: — výrazmi uvedenými v písmene b) alebo — výrazmi inými než výrazy uvedené v písmene b), pri ktorých sa preukázalo, že sa k 20. februáru 2008 bežne používali;

b) Doplnenia inými výrazmi (označeniami, ktoré sa týkajú zrenia a kvality): — zemepisné označenie „Hamburger Kümmel“/„Hamburg’s Kümmel“ možno doplniť výrazmi súvisiacimi so zrením, s vyzrievaním alebo so skladovaním [napr. „alt“ alebo „alter“ (zrelý)], ak výrobky zreli alebo boli skladované vo vhodných nádobách aspoň 6 mesiacov, — zemepisné označenie „Hamburger Kümmel“/„Hamburg’s Kümmel“ možno doplniť výrazmi súvisiacimi s kvalitou [napr. „feiner“ (jemný) alebo „Tafel-“ (stolový)], ak majú výrobky výrazne vyššiu kvalitu ako bežné výrobky. Takéto doplnenia sa môžu vyskytnúť napríklad v prípade, že zmes s etylalkoholom poľnohospodárskeho pôvodu obsahuje výrazne vyšší podiel semien rasce alebo boli použité ekologicky vypestované semená rasce alebo extra jemný filtrovaný etylalkohol poľnohospodárskeho pôvodu, alebo v prípade, že obsah alkoholu je vyšší ako minimálny obsah alkoholu stanovený pre kategóriu výrobku „Liehovina dochucovaná rascou“.

9. Žiadateľ

Bundesministerium für Ernährung und Landwirtschaft (BMEL), Referat 414 (Wein, Bier, Getränkewirtschaft) [Spolkové ministerstvo potravinárstva a poľnohospodárstva (BMEL), referát 414 (oddelenie pre víno, pivo a alkoholické nápoje)] Rochusstraße 1 53123 Bonn DEUTSCHLAND

10. Sprostredkovatelia

Bundesverband der Deutschen Spirituosen-Industrie und -Importeure e. V. [Spolková asociácia predstaviteľov nemeckého liehovarníckeho priemyslu a dovozcov liehovín] Urstadtstraße 2 53129 Bonn DEUTSCHLAND

11. Kontrolné orgány

Úlohami dohľadu nad výrobcami liehovín v Slobodnom a hanzovom meste Hamburg je poverených sedem okresných úradov.

Názvy týchto okresných úradov poskytne

Behörde für Justiz und Verbraucherschutz [Úrad pre spravodlivosť a ochranu spotrebiteľa] Amt für Verbraucherschutz, Lebensmittelsicherheit und Veterinärwesen [Úrad pre ochranu spotrebiteľa, bezpečnosť potravín a veterinárne záležitosti] Billstrasse 80a (Turm) 20539 Hamburg DEUTSCHLAND

Tel. +49 40428370

E-mail: lebensmittelueberwachung@justiz.hamburg.de

(1) Ú. v. EÚ L 130, 17.5.2019, s. 1.

(2) Ú. v. EÚ L 39, 13.2.2008, s. 16.

(3) Ú. v. ES L 160, 12.6.1989, s. 1.